Tallers, cursos i tornejos esportius en el Nadal Jove
22 de desembre 2016

​ ![](/media/cvtbuypb/51_cartel-nadal-jove_n.jpg)

La delegació de Joventut de l'Ajuntament de Sagunt oferta el Nadal Jove. Es tracta, com en anys anteriors, d'un programa amb nombroses activitats per a joves, coincidint amb les dates nadalenques. La programació està prevista des del 27 de desembre fins al 4 de gener, en sessions tant de matí com de vesprada.

Dimarts 27 donarà començament el programa amb el Curs de Primers Auxilis a les 10 hores. En este curs s'abordaran continguts essencials sobre habilitats en primers auxilis, fins i tot nocions per a l'aprenentatge sobre l'ús d'un desfibril·lador. A la vesprada, a partir de les 17 hores tindrà lloc la batalla de galls _The F’king Rap Rattle_ per als aficionats a este gènere musical.

Dimecres 28 serà el torn per a la formació amb el curs de Manipulador d'Aliments a les 10 hores. A les 17 hores, _L'últim Horrocrux: Harry Potter_. Un _Horrocrux_ és un objecte poderós en el qual un mag o una bruixa ha ocultat un fragment de la seua ànima amb el propòsit d'aconseguir la immortalitat. Sobre esta temàtica de la famosa saga hi haurà concurs de disfresses, trivial, jocs, _photocall_, regals i moltes sorpreses.

Dijous 29 a les 11 del matí _Memes al Minut_, un taller de disseny de cartells, revistes i _flyers_ on els més joves aprendran a manejar programes de disseny; i a la vesprada a partir de les 17 hores el Triatló de Nadal amb ping-pong, futbolí i jocs de taula.

A pocs dies d'acabar l'any, el divendres 30, s'ha organitzat un taller de fotografia de matí _Hi ha vida més enllà dels selfies_ i una altra trucada als fidels al Triatló de Nadal amb les jornades de ping-pong, futbolí i jocs de taula.

Per a començar bé l'any, el dilluns 2 de gener a partir de les 9 del matí un torneig esportiu de bàsquet i handbol; i a la vesprada a les 17 hores una sessió dinàmica i divertida de Lluna Plena “Dance, jump and laugh day”, el programa d'oci alternatiu de la delegació de Joventut.

El dimarts 3 continuen les activitats per als amants de l'esport, en aquest cas amb un Torneig de Futbol per a establir la Fase de grups. Des de primera hora de la vesprada, un altre torneig, en este cas per als aficionats dels videojocs amb l'_Any Nou Gamer_ que inclou el torneig classificatori de _Hearthstone_ fins a les 9 de la nit.

Finalment, abans de la vinguda dels Reis Mags, el dimecres 4 tindrà lloc al matí la fase eliminatòria del Torneig de Futbol. I com a colofó final una llarga jornada de l'_Any Nou Gamer_ on els joves disfrutaran d'un dia de videojocs amb _Play_, _Wii_, _League of Legends_, _Pokémon_, concursos i molta diversió.

El regidor de Joventut, Guillermo Sampedro, afirma que enguany han previst **“tres grans blocs, el formatiu amb els tallers, el d'oci amb alternatives lúdiques, i l'esportiu, amb diferents tornejos”.** Des de la regidoria, sempre cerquen **“un oci participatiu i sa que, a més, puga facilitar la conciliació en les famílies en tractar-se de dies festius. Cal destacar també que totes les activitats han sigut proposades i dissenyades pels i les corresponsals dels IES, que són els que millor coneixen què li interessa a la gent jove de la nostra ciutat”.**

Els tallers i els cursos estan dirigits a alumnat de 15/16 a 18 anys, els nascuts entre 1999 i 2001 o 2002. Els tornejos esportius en aquest cas, les activitats van dirigides a alumnat de 12 a 18 anys, els nascuts entre 1999 i 2004.

Totes les activitats, a excepció de les esportives, es realitzaran en el Casal Jove. Els cursos i tallers són gratuïts i tenen les places limitades. Els tornejos esportius es realitzaran en les pistes exteriors del Poliesportiu José Veral de Port de Sagunt i també tenen les places limitades. Per a més informació o per a tramitar les inscripcions, a través de la web [http://llunaplena.saguntjove.es/](http://llunaplena.saguntjove.es/) o en el correu [corresponsales.casasljove@gmail.com](mailto:corresponsales.casasljove@gmail.com)

*   [](http://www.facebook.com/sharer.php?u=https://aytosagunto.es/va/actualitat/tallers-cursos-i-tornejos-esportius-en-el-nadal-jove/ "Facebook")
*   [](http://twitter.com/share?url=https://aytosagunto.es/va/actualitat/tallers-cursos-i-tornejos-esportius-en-el-nadal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tallers-cursos-i-tornejos-esportius-en-el-nadal-jove/ "Linked In")
*   [](mailto:?body=https://aytosagunto.es/va/actualitat/tallers-cursos-i-tornejos-esportius-en-el-nadal-jove/)